Ζλάτκο Τσαϊκόφσκι

Ο Ζλάτκο Τσαϊκόφσκι (Zlatko Čajkovski, 24 Νοεμβρίου 1923 - 27 Ιουλίου 1998) ήταν Κροάτης και (μετέπειτα) Γιουγκοσλάβος παίκτης και προπονητής ποδοσφαίρου. Ως αμυντικός μέσος, ήταν γνωστός για την εξαιρετική φυσική του κατάσταση και θεωρείται ως ένας από τους καλύτερους Γιουγκοσλάβους ποδοσφαιριστές. Παρά τον αμυντικό ρόλο του ήταν επίσης πολύ καλός πασαδόρος και κατείχε κορυφαία τεχνική κατάρτιση. Ο αδελφός του Ζέλικο Τσαϊκόφσκι, υπήρξε επίσης ποδοσφαιριστής.

Καριέρα ποδοσφαιριστή
Σε επίπεδο συλλόγων ο Τσαϊκόφσκι αγωνίστηκε αρχικά στη ΧΑΣΚ (HAŠK- Hrvatski akademski športski klub) και την Παρτιζάν Βελιγραδίου. Σε αυτήν την περίοδο αγωνίστηκε μεταξύ 1942-1943, δύο φορές για την Κροατία, καθώς και 55 φορές για τη Γιουγκοσλαβία (μεταξύ 1946-1955), σκοράροντας επτά γκολ. Στους Ολυμπιακούς Αγώνες του 1948 και του 1952 κέρδισε το ασημένιο μετάλλιο και τις δύο φορές. Συμμετείχε επίσης στα Παγκόσμιο Κύπελλο του 1950 και του 1954. Το 1950 η Γιουγκοσλαβία ηττήθηκε μόνο από τη Βραζιλία στη φάση των ομίλων, κατά την οποία ο Τσαϊκόφσκι σημείωσε δύο γκολ εναντίον του Μεξικού. Μετά από αυτό τελείωσε την καριέρα του ως παίκτης με την Κολωνία και τη Χάποελ Χάιφα. Την ίδια χρονιά συμπεριληφθηκε στην καλύτερη ενδεκάδα όλων των εποχών με το όνομα Selecao Mundial de Futebol de todos tempos («Παγκόσμια ομάδα ποδοσφαίρου όλων των εποχών») μετά από ψηφοφορία ειδικών από 18 χώρες στην ιταλική εφημερίδα Tempo.

Καριέρα προπονητή
Πρώτη μεγάλη επιτυχία του ήταν το γερμανικό πρωτάθλημα το 1962 με την Κολωνία. Το 1963 ανέλαβε τα ηνία της Μπάγερν Μονάχου, την οποία ανέβασε από τη δεύτερη κατηγορία στην πρώτη, κατέκτησε δύο φορές το κύπελλο Γερμανίας, καθώς και το κύπελλο Κυπελλούχων (1966-67), επικρατώντας στον τελικό εναντίον της Ρέιντζερς Γλασκώβης.

Αργότερα ο Τσαϊκόφσκι ήταν προπονητής στο Αννόβερο, στην Κίκερς Όφενμπαχ, ακολούθησε η Ντιναμό Ζάγκρεμπ και η Νυρεμβέργη, για να επιστρέψει στη συνέχεια στην Κολωνία και για μια ακόμη φορά στην Κίκερς Όφενμπαχ.

Την περίοδο 1977-78 πήγε στο ελληνικό πρωτάθλημα και συγκεκριμένα στην ΑΕΚ, όπου με τους Ντούσαν Μπάγεβιτς, Μίλτον Βιέρα και Θωμά Μαύρο να συνθέτουν εξαιρετικό επιθετικό τρίδυμο, κατέκτησε το νταμπλ. Στο πρωτάθλημα η ΑΕΚ παρέμεινε αήττητη εντός έδρας με μόλις δύο ισοπαλίες, ενώ στο κύπελλο απέκλεισε αρχικά τον Παναθηναϊκό με εκτός έδρας νίκη 1-0, στη συνέχεια τον Ολυμπιακό στη Νέα Φιλαδέλφεια με το εντυπωσιακό 6-1 και στον τελικό κατέκτησε το τρόπαιο με νίκη 2-0 επί του ΠΑΟΚ με γκολ των Μπάγεβιτς και Μαύρου στο δεύτερο ημίχρονο.

Στη συνέχεια πήγε στην Ελβετία αναλαμβάνοντας τη Ζυρίχη (1978-1980) και την Γκρένσεν (1980) και στην Αυστρία με την Γκράτσερ το 1981. Έπειτα επέστρεψε ως προπονητής της ΑΕΚ (1982), ολοκληρώνοντας την προπονητική του σταδιοδρομία στον Απόλλωνα Καλαμαριάς (1983-84).

Παραπομπές

 Πηγές 
Η καριέρα του Ζλάτκο Τσαϊκόφσκι στο national football teams
Το προπονητικό προφίλ του Ζλάτκο Τσαϊκόφσκι στο transfermarkt

Κατηγορία:Γιουγκοσλάβοι ποδοσφαιριστές 
Κατηγορία:Κροάτες ποδοσφαιριστές 
Κατηγορία:Ποδοσφαιριστές Παρτιζάν Βελιγραδίου
Κατηγορία:Ποδοσφαιριστές ΦΚ Κολωνία 
Κατηγορία:Ποδοσφαιριστές Εθνικής Γιουγκοσλαβίας
Κατηγορία:Ποδοσφαιριστές Εθνικής Κροατίας
Κατηγορία:Γιουγκοσλάβοι προπονητές ποδοσφαίρου 
Κατηγορία:Προπονητές ποδοσφαίρου Αθλητικής Ένωσης Κωνσταντινουπόλεως
Κατηγορία:Προπονητές ποδοσφαίρου Απόλλων Καλαμαριάς
Κατηγορία:Ποδοσφαιριστές στους Θερινούς Ολυμπιακούς Αγώνες 1948
Κατηγορία:Ποδοσφαιριστές στους Θερινούς Ολυμπιακούς Αγώνες 1952
Κατηγορία:Ολυμπιονίκες του ποδοσφαίρου
Κατηγορία:Ποδοσφαιριστές Παγκοσμίου Κυπέλλου 1950
Κατηγορία:Ποδοσφαιριστές Παγκοσμίου Κυπέλλου 1954